CELEX: 32018D1927
Language: bg
Date: 2018-12-05 00:00:00
Title: Решение (ЕС) 2018/1927 на Комисията от 5 декември 2018 година за определяне на вътрешните правила по отношение на обработването на лични данни от Европейската комисия в областта на конкуренцията във връзка с предоставянето на информация на субектите на данни и ограничаването на някои права

10.12.2018   
               
               
                  BG
               
               
                  Официален вестник на Европейския съюз
               
               
                  L 313/39
               
            
         РЕШЕНИЕ (ЕС) 2018/1927 НА КОМИСИЯТА
         от 5 декември 2018 година
         за определяне на вътрешните правила по отношение на обработването на лични данни от Европейската комисия в областта на конкуренцията във връзка с предоставянето на информация на субектите на данни и ограничаването на някои права
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 249, параграф 1 от него,
         като има предвид, че:
         
                     (1)
                  
                  
                     Комисията провежда административни разследвания за целите на прилагането на правилата в областта на конкуренцията в съответствие с Договора и вторичното законодателство, както и с международните споразумения, приети за тази цел (1). С оглед на това Комисията упражнява правомощията си за разследване и за прилагане на правилата (включително свързаните с това оперативни дейности) в областта на антитръстовата политика, контрола върху сливанията и контрола върху държавната помощ, предоставени ѝ от съответните актове на Съюза.
                  
               
                     (2)
                  
                  
                     Дейностите на Комисията по разследване и прилагане на правилата в областта на конкуренцията са насочени към предприятията или държавите членки, спрямо които се прилагат правилата в областта на конкуренцията от Договора, а не към физическите лица като такива. Независимо от това по време на разследвания в областта на конкуренцията лични данни по смисъла на член 3, точка 1 от Регламент (ЕС) 2018/1725 на Европейския парламент и на Съвета (2) неминуемо се обработват по смисъла на член 3, точка 3 от Регламент (ЕС) 2018/1725. На Комисията се налага да обработва такива лични данни, за да изпълнява възложените ѝ задачи в качеството ѝ на публичния орган, отговорен за прилагането на правилата на Съюза в областта на конкуренцията. Разследванията в областта на антитръстовата политика, контрола върху сливанията и контрола върху държавната помощ, както и прилагането на правилата в областта на конкуренцията, представляват функции по наблюдение, проверка или регламентиране, свързани с упражняването на официални правомощия в случаите, посочени в член 25, параграф 1, букви в) и ж) от Регламент (ЕС) 2018/1725. Тези дейности служат за насърчаването и защитата на конкурентния вътрешен пазар, с което се закриля важен икономически и финансов интерес на Съюза и на държавите членки.
                  
               
                     (3)
                  
                  
                     За целите на своите дейности по разследване и прилагане на правилата в областта на антитръстовата политика, контрола върху сливанията и контрола върху държавната помощ Комисията обработва лични данни, придобити или получени от юридически лица, физически лица, държави членки и други субекти (като националните органи по въпросите на конкуренцията, регулаторни органи и други публични организации и органи), органите по въпросите на конкуренцията на трети държави, както и международни органи и организации. По време на дейностите по разследване и прилагане на правилата в областта на конкуренцията, независимо дали действа по своя собствена инициатива или въз основа на получен сигнал, Комисията може също така да обработва лични данни, придобити или получени от публично достъпни източници (например в контекста на дейности по наблюдение или проучване на пазара), от анонимни източници (например от лица, сигнализиращи за нередности/информатори) или от идентифицирани източници (например жалбоподатели), които изискват тяхната самоличност да бъде защитена.
                  
               
                     (4)
                  
                  
                     Комисията може на свой ред да предава лични данни към физически или юридически лица (например в контекста на процедурата за достъп до преписката), към националните органи по въпросите на конкуренцията, както и към други органи и организации в рамките на двустранно или многостранно сътрудничество с държави членки или с органи и организации на трета държава, когато това е необходимо и целесъобразно за упражняването на нейните правомощия, за гарантирането на правата, свързани със защитата на страните — предмет на воденото от Комисията производство, и за осигуряването на ефикасното и ефективно прилагане на правилата на Съюза в областта на конкуренцията.
                  
               
                     (5)
                  
                  
                     Дейностите по обработване на лични данни по смисъла на член 3, точка 3 от Регламент (ЕС) 2018/1725, извършвани в хода на дейностите по разследване и прилагане на правилата в областта на конкуренцията, може да се извършват дори преди Комисията официално да започне производство, да продължат през целия период на разследването, а може да продължат дори и след официалното приключване на разследването (например за цели, свързани с дейности по наблюдение или проучване на пазара, или проверка на съответствието, оценяване на необходимостта от нови дейности по разследване, съдебно производство и т.н.).
                  
               
                     (6)
                  
                  
                     Обработваните от Комисията лични данни са, например, данни за самоличност, данни за връзка, данни за професионалната дейност и данни, свързани с предмета на разследването или процедурата, или такива, за които е установено, че имат такава връзка. Личните данни се съхраняват в сигурна електронна среда с оглед на предотвратяването на незаконния достъп до тях или предаването на данни на лица, които не е необходимо да се запознават с тях. Личните данни се пазят в службите на Комисията, отговарящи за разследването, за времето, необходимо за разследването, за оценяването на необходимостта от започване на нови дейности по разследване, по време на административната процедура и в хода на евентуално последващо съдебно производство, както и за административния срок на запазване, който следва окончателното затваряне на преписката. В края на срока на запазване, информацията, свързана със случая, включително личните данни, се прехвърля в историческия архив на Комисията (3).
                  
               
                     (7)
                  
                  
                     При изпълнението на своите задачи Комисията е длъжна да зачита правата на физическите лица по отношение на обработването на лични данни, признати в член 8, параграф 1 от Хартата на основните права на Европейския съюз и в член 16, параграф 1 от Договора. Същевременно Комисията е отговорна за прилагането на правилата в областта на конкуренцията, което изисква от нея да провежда своевременни разследвания, като едновременно с това спазва правилата за поверителност и професионална тайна (4), както и правата, свързани със защитата на разследваните от нея страни (5), а също и правата на физическите лица, които се нуждаят от защита на своята самоличност.
                  
               
                     (8)
                  
                  
                     При определени обстоятелства е необходимо да се съгласуват правата на субектите на данни съгласно Регламент (ЕС) 2018/1725 с нуждите на дейностите по разследване и прилагане на правилата, както и с безусловното зачитане на основните права и свободи на други субекти на данни. За тази цел с член 25 от Регламент (ЕС) 2018/1725 на Комисията се предоставя възможността да ограничава прилагането на членове 14—22 и член 35, както и на член 4 от него, доколкото неговите разпоредби съответстват на правата и задълженията, предвидени в членове 14—22 от посочения регламент.
                  
               
                     (9)
                  
                  
                     Настоящите вътрешни правила следва да обхващат всички операции по обработване, осъществявани от Комисията в изпълнение на нейните правомощия за разследване, независимо дали действа по своя собствена инициатива или въз основа на получен сигнал, и прилагането на правилата и свързаните с това оперативни дейности в областта на антитръстовата политика, контрола върху сливанията и контрола върху държавната помощ, когато упражняването на правата на субектите на данни може да изложи на риск провеждането на дейности по разследване или прилагане на правилата. Настоящите вътрешни правила следва да се прилагат и към операциите по обработване, извършвани преди официалното започване на производство, по време на воденето на разследванията, както и след официалното приключване на разследванията, включително обработването в контекста на двустранното или многостранното сътрудничество с националните органи по въпросите на конкуренцията, с държавите членки или с органи и организации на трета държава.
                  
               
                     (10)
                  
                  
                     С оглед на спазването на членове 14, 15 и 16 от Регламент (ЕС) 2018/1725 Комисията следва да информира всички физически лица за своите дейности, включващи обработването на техните лични данни, както и за техните права по прозрачен и последователен начин, като публикува на своя уебсайт информация за своята политика за защита на личните данни.
                  
               
                     (11)
                  
                  
                     Без да се засяга прилагането на член 14, параграф 5 и член 16, параграф 5 от Регламент (ЕС) 2018/1725, Комисията може също така на основание на член 25 от посочения регламент да ограничи предоставянето на информация на субектите на данни и прилагането на други права на субектите на данни, за да защити собствените си разследвания в областта на конкуренцията и прилагането на правилата за конкуренцията, разследванията и производствата на органите по въпросите на конкуренцията на държавите членки, инструментите и методите за разследване, както и правата на други лица, свързани с нейните разследвания.
                  
               
                     (12)
                  
                  
                     Освен това, с цел да се поддържа ефективно сътрудничество, може да се наложи Комисията да ограничи прилагането на правата на субектите на данни, за да предпази операциите по обработване, извършвани от други институции, органи, служби и агенции на Съюза или от органите на държавите членки. За тази цел Комисията следва да се консултира с тези звена, институции, органи, служби и агенции, както и с органите на държавите членки относно съответните основания за налагането на ограничения, както и за необходимостта и пропорционалността на ограниченията.
                  
               
                     (13)
                  
                  
                     На Комисията може също така да се наложи да ограничи предоставянето на информация на субектите на данни и прилагането на други права на субектите на данни във връзка с лични данни, получени от трети държави или международни организации, за да си сътрудничи с тези държави или организации и за да опази по този начин важна цел от общ обществен интерес на Съюза. Въпреки това при някои обстоятелства интересът или основните права на субекта на данните могат да надделеят над интереса на международното сътрудничество.
                  
               
                     (14)
                  
                  
                     Поради това Комисията определи основанията, посочени в член 25, параграф 1, буква в), ж) и з) от Регламент (ЕС) 2018/1725 като основания за ограничения съгласно член 25 от посочения регламент, които може да се наложи да прилага спрямо операциите по обработване на данни, извършвани в рамките на дейности на Комисията по разследване и прилагане на правилата в областта на конкуренцията, обхващащи антитръстовата политика, контрола върху сливанията и контрола върху държавната помощ.
                  
               
                     (15)
                  
                  
                     Комисията следва да борави с всички ограничения по прозрачен начин и да регистрира всяко прилагане на ограничения в съответния регистър.
                  
               
                     (16)
                  
                  
                     В съответствие с член 25, параграф 8 от Регламент (ЕС) 2018/1725 администраторите на лични данни могат да отложат или да се въздържат от предоставянето на информация на субекта на данните за причините за прилагането на ограничение, ако предоставянето на тази информация би изложило по някакъв начин на риск целта на ограничението. Това е по-конкретно случаят с ограниченията по отношение на правата, предвидени в членове 16 и 35 от Регламент (ЕС) 2018/1725. С цел да се гарантира, че правата на субекта на данни по членове 16 и 35 от Регламент (ЕС) 2018/1725 се ограничават само докато траят причините за ограничението, Комисията следва редовно да преразглежда позицията си и да прави същото и при приключването на съответното разследване.
                  
               
                     (17)
                  
                  
                     След като бъде приложено ограничение на други права на субектите на данни, администраторът на лични данни следва да прецени за всеки отделен случай дали съобщаването на ограничението би изложило на риск неговата цел. Администраторът на лични данни е службата, отговаряща за политиката в областта на конкуренцията в Комисията.
                  
               
                     (18)
                  
                  
                     Длъжностното лице за защита на данните на Комисията следва да извършва независим преглед на прилагането на ограниченията с цел осигуряване на спазването на настоящото решение.
                  
               
                     (19)
                  
                  
                     Настоящото решение се приема за целите на член 25 от Регламент (ЕС) 2018/1725 и следва да влезе в сила едновременно с посочения регламент, за да се гарантира правната сигурност.
                  
               
                     (20)
                  
                  
                     Проведена е консултация с Европейския надзорен орган по защита на данните,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет и обхват
            
               1.   С настоящото решение се определят правилата, които Комисията следва, когато информира субектите на данни относно обработването на техните данни в съответствие с членове 14, 15 и 16 от Регламент (ЕС) 2018/1725 в контекста на своите дейности в областта на конкуренцията.
               В него се определят също условията, при които Комисията може да ограничи прилагането на членове 4, 14—17, 19, 20 и 35 от Регламент (ЕС) 2018/1725 в съответствие с член 25 от него.
            
            
               2.   Настоящото решение се прилага за обработването на лични данни от Комисията за целите на или във връзка с дейностите, осъществявани в изпълнение на нейните задачи по силата на членове 101—109 от Договора.
            
         
         
            Член 2
            Приложими изключения и ограничения
            
               1.   Когато Комисията изпълнява задълженията си по отношение на правата на субектите на данни съгласно Регламент (ЕС) 2018/1725, тя преценява дали се прилага някое от изключенията, предвидени в посочения регламент.
            
            
               2.   При спазване на разпоредбите на членове 3—7 от настоящото решение, Комисията може да ограничи прилагането на членове 14—17, 19, 20 и 35 от Регламент (ЕС) 2018/1725, както и на принципа на прозрачност, установен в член 4, параграф 1, буква а), доколкото неговите разпоредби съответстват на правата и задълженията, предвидени в членове 14—17, 19, 20 и 35 от Регламент (ЕС) 2018/1725, когато упражняването на тези права и задължения би изложило на риск целта на дейностите на Комисията по разследване и прилагане на правилата, включително чрез разкриването на нейните инструменти и методи за разследване, или би имало неблагоприятно въздействие върху правата и свободите на други субекти на данни.
            
            
               3.   При спазване на разпоредбите на членове 3—7 Комисията може да ограничава правата и задълженията, посочени в параграф 2 на настоящия член, във връзка с лични данни, получени от други институции, органи, агенции и служби на Съюза, от компетентните органи на държавите членки или на трети държави или от международни организации, при следните обстоятелства:
               
                           а)
                        
                        
                           когато упражняването на тези права и задължения може да бъде ограничено от другите институции, органи, агенции и служби на Съюза въз основа на други актове, предвидени в член 25 от Регламент (ЕС) 2018/1725, или в съответствие с глава IX от посочения регламент, или в съответствие с Регламент (ЕС) 2016/794 на Европейския парламент и на Съвета (6) или Регламент (ЕС) 2017/1939 на Съвета (7);
                        
                     
                           б)
                        
                        
                           когато упражняването на тези права и задължения може да бъде ограничено от компетентните органи на държавите членки въз основа на актовете, посочени в член 23 от Регламент (ЕС) 2016/679 на Европейския парламент и на Съвета (8), или съгласно националните мерки за транспониране на член 13, параграф 3, член 15, параграф 3 или член 16, параграф 3 от Директива (ЕС) 2016/680 на Европейския парламент и на Съвета (9);
                        
                     
                           в)
                        
                        
                           когато упражняването на тези права и задължения би могло да изложи на риск сътрудничеството на Комисията с трети държави или международни организации при провеждането на разследвания в областта на конкуренцията или прилагането на решения в областта на конкуренцията.
                        
                     Преди да приложи ограничения при обстоятелствата, посочени в букви а) и б) от първа алинея, Комисията се консултира със съответните институции, органи, агенции и служби на Съюза или с компетентните органи на държавите членки, освен ако за Комисията е ясно, че прилагането на ограничение е предвидено в някой от актовете, посочени в тези букви.
               Буква в) от първа алинея не се прилага, когато интересите или основните права и свободи на субектите на данни надделяват над интереса на Комисията да си сътрудничи с трети държави или международна организация.
            
            
               4.   Параграфи 1, 2 и 3 се прилагат, без да се засяга прилагането на други решения на Комисията за определяне на вътрешни правила по отношение на предоставянето на информация на субектите на данни и ограничаването на някои права съгласно член 25 от Регламент (ЕС) 2018/1725 и член 23 от Процедурния правилник на Комисията.
            
         
         
            Член 3
            Предоставяне на информация на субекти на данни
            
               1.   Комисията публикува на своя уебсайт политиката си за защита на личните данни, с която информира субектите на данни за своите дейности, включващи обработването на техните лични данни.
            
            
               2.   Без да се засяга прилагането на член 14, параграф 5 и член 16, параграф 5 от Регламент (ЕС) 2018/1725, когато Комисията ограничава изцяло или частично предоставянето на информация на субектите на данни, чиито данни се обработват за целите на разследването или прилагането на правилата в областта на конкуренцията (включително свързаните с това оперативни дейности), тя записва и регистрира причините за ограничаването в съответствие с член 6.
            
         
         
            Член 4
            Право на достъп на субекта на данни, право на изтриване и право на ограничаване на обработването
            
               1.   Когато Комисията ограничава изцяло или частично правото на достъп до данни от страна на субектите на данни, правото на изтриване или правото на ограничаване на обработването, както са посочени съответно в членове 17, 19 и 20 от Регламент (ЕС) 2018/1725, в отговора си на искането за достъп, изтриване или ограничаване на обработването тя информира засегнатия субект на данни за приложеното ограничение и причините за него, както и за възможността за подаване на жалба до Европейския надзорен орган по защита на данните или за търсене на защита по съдебен ред пред Съда на Европейския съюз.
            
            
               2.   Предоставянето на информация относно причините за ограничението, посочено в параграф 1, може да не се извършва, ако това би застрашило постигането на целта на ограничението.
            
            
               3.   Комисията записва и регистрира причините за ограничението в съответствие с член 6.
            
            
               4.   Когато правото на достъп е изцяло или частично ограничено, субектът на данни упражнява правото си на достъп с посредничеството на Европейския надзорен орган по защита на данните в съответствие с член 25, параграфи 6, 7 и 8 от Регламент (ЕС) 2018/1725.
            
         
         
            Член 5
            Съобщаване на субектите на данни за нарушения на сигурността на личните данни
            Когато Комисията ограничава съобщаването за нарушение на сигурността на личните данни на субекта на данните, както е посочено в член 35 от Регламент (ЕС) 2018/1725, тя записва и регистрира причините за ограничението в съответствие с член 6 от настоящото решение.
         
         
            Член 6
            Записване и регистриране на ограниченията
            
               1.   Комисията записва причините за всички ограничения, прилагани съгласно настоящото решение, като включва оценка на необходимостта и пропорционалността на ограничението.
            
            
               2.   За тази цел в записа се посочва по какъв начин упражняването на правото би изложило на риск целта на дейностите на Комисията по разследване и правоприлагане или, ако ограниченията се прилагат съгласно член 2, параграф 2 или параграф 3, би имало неблагоприятно въздействие върху правата и свободите на други субекти на данни.
            
            
               3.   Записът и, когато е приложимо, документите, съдържащи релевантните фактически и правни елементи, се регистрират. Те се предоставят на Европейския надзорен орган по защита на данните при поискване.
            
         
         
            Член 7
            Продължителност на ограниченията
            
               1.   Ограниченията, посочени в членове 3, 4 и 5, продължават да се прилагат, докато причините за тях продължават да са валидни.
            
            
               2.   Когато причините за дадено ограничение, посочено в член 3 или член 5, вече не са приложими, Комисията отменя ограничението и посочва на субекта на данните причините за ограничението. В същото време Комисията информира субекта на данните за възможността за подаване на жалба до Европейския надзорен орган по защита на данните по всяко време или за търсене на защита по съдебен ред пред Съда на Европейския съюз.
            
            
               3.   Комисията преразглежда прилагането на ограниченията, посочени в членове 3 и 5, всяка година и при приключването на съответното разследване.
            
         
         
            Член 8
            Преглед от длъжностното лице за защита на данните
            
               1.   Длъжностното лице за защита на данните се уведомява без ненужно забавяне, когато правата на субектите на данни се ограничават в съответствие с настоящото решение. При поискване на длъжностното лице за защита на данните се предоставя достъп до записа и документите, съдържащи релевантните фактически и правни елементи.
            
            
               2.   Длъжностното лице за защита на данните може да поиска преразглеждане на ограничението. Длъжностното лице за защита на данните се уведомява за резултата от искането за преразглеждане.
            
         
         
            Член 9
            Влизане в сила
            Настоящото решение влиза в сила на датата на влизане в сила на Регламент (ЕС) 2018/1725.
         
         
            Съставено в Брюксел на 5 декември 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  Вж. по-специално за антитръстовата политика Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора (ОВ L 1, 4.1.2003 г., стр. 1), за контрола върху сливанията — Регламент (ЕО) № 139/2004 на Съвета от 20 януари 2004 г. относно контрола върху концентрациите между предприятия (регламент за сливанията на ЕО) (ОВ L 24, 29.1.2004 г., стр. 1) и за държавната помощ — Регламент (ЕС) 2015/1589 на Съвета от 13 юли 2015 г. за установяване на подробни правила за прилагането на член 108 от Договора за функционирането на Европейския съюз (ОВ L 248, 24.9.2015 г., стр. 9).
         
            (2)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39). Обработването по смисъла на член 3, точка 3 от Регламент (ЕС) 2018/1725 включва също така ситуация, в която Комисията получава лични данни, предоставени ѝ доброволно.
         
            (3)  Запазването на преписки в Комисията се урежда с Общия списък за запазването на преписки — регулаторен документ (последна версия SEC(2012)713) под формата на таблица, в който се определят сроковете на запазване на различните видове преписки на Комисията.
         
            (4)  Вж. по-специално член 339 от Договора, както и член 28 от Регламент (ЕО) № 1/2003; член 15, параграф 4 от Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18); член 17 от Регламент (ЕО) № 139/2004 и член 18 от Регламент (ЕО) № 802/2004 на Комисията от 21 април 2004 г. за прилагане на Регламент (ЕО) № 139/2004 на Съвета за контрола върху концентрациите между предприятията (ОВ L 133, 30.4.2004 г., стр. 1); членове 30 и 31 от Регламент (ЕС) 2015/1589; изискването да се декларира поверителната информация във формулярите за уведомление за държавна помощ, приложени към Регламент (ЕО) № 794/2004 в изменения му вид.
         
            (5)  Прилагането на правата на субектите на данни съгласно Регламент (ЕС) 2018/1725 и спазването на задълженията на администраторите на данни съгласно посочения регламент не променят начина, по който Комисията съблюдава правото на защита на страните — предмет на производството в областта на конкуренцията. Неприкосновеността и автентичността на доказателствата по преписката, събрани в хода на разследванията в областта на конкуренцията, следователно не могат да бъдат нарушавани с промени в документите, получени или събрани при спазване на приложимите процесуални правила в областта на конкуренцията.
         
            (6)  Регламент (ЕС) 2016/794 на Европейския парламент и на Съвета от 11 май 2016 г. относно Агенцията на Европейския съюз за сътрудничество в областта на правоприлагането (Европол) и за замяна и отмяна на решения 2009/371/ПВР, 2009/934/ПВР, 2009/935/ПВР, 2009/936/ПВР и 2009/968/ПВР на Съвета (ОВ L 135, 24.5.2016 г., стр. 53).
         
            (7)  Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (ОВ L 283, 31.10.2017 г., стр. 1).
         
            (8)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).
         
            (9)  Директива (ЕС) 2016/680 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета (ОВ L 119, 4.5.2016 г., стр. 89).